Yhdistetyt asiat C‑132/14–C‑136/14

Euroopan parlamentti ja Euroopan komissio

vastaan

Euroopan unionin neuvosto

”Kumoamiskanne — Asetus (EU) N:o 1385/2013 — Direktiivi 2013/62/EU — Direktiivi 2013/64/EU — Oikeusperusta — SEUT 349 artikla — Euroopan unionin syrjäisimmät alueet — Mayotten aseman muuttaminen Euroopan unioniin nähden”

Tiivistelmä – Unionin tuomioistuimen tuomio (suuri jaosto) 15.12.2015

Unionin perussopimukset — Alueellinen soveltamisala — Syrjäisimmät alueet — Neuvoston toimivalta vahvistaa perussopimusten soveltamisedellytykset — Rajat — Johdetun oikeuden toimien soveltamisedellytysten vahvistamisen hyväksyttävyys — Unionin oikeuden säännösten sovellettavuuden ajallisen lykkäämisen hyväksyttävyys

(SEU 52 artikla; SEUT 349 artikla ja SEUT 355 artikla; neuvoston päätöksen 2012/419 2 artikla)

SEUT 349 artiklan sanamuodosta seuraa, että neuvosto voi sen mukaan hyväksyä erityistoimenpiteitä, joilla pyritään ottamaan huomioon syrjäisimpien alueiden rakenteellinen, sosiaalinen ja taloudellinen tilanne. Neuvoston on kuitenkin voitava kyseisen artiklan kolmannen kohdan mukaisesti esittää seikat, jotka osoittavat, että tarkasteltavana olevalla erityistoimenpiteellä on liittymäkohta kyseessä olevan syrjäisimpiin alueisiin kuuluvan alueen erityispiirteisiin ja rajoituksiin. Siltä osin kuin SEUT 349 artiklan ensimmäisessä kohdassa, sellaisena kuin se on muutettuna Mayotten aseman muuttamisesta Euroopan unioniin nähden annetun päätöksen 2012/419 2 artiklalla, määrätään, että neuvosto hyväksyy erityistoimenpiteitä, joiden tarkoituksena on erityisesti määritellä ne edellytykset, joilla perussopimuksia sovelletaan kyseisiin alueisiin, mukaan lukien yhteiset politiikat, kyseisessä artiklassa tarkoitettujen ”edellyty[sten], joilla perussopimuksia sovelletaan”, on lisäksi ymmärrettävä kattavan samalla kertaa unionin primäärioikeuden soveltamisedellytykset sekä kyseisen primäärioikeuden nojalla hyväksyttyjen johdetun oikeuden toimien soveltamisedellytykset. Tässä yhteydessä johdetun oikeuden toimen alueellista soveltamisalaa koskevan täsmennyksen puuttuessa kyseisen toimen soveltamisala on määritettävä SEU 52 ja SEUT 355 artiklan nojalla. Tämän perusteella SEUT 349 artiklan sanamuodosta ja tavoitteista sekä perussopimusten rakenteesta seuraa, että koko unionin oikeuden säännöstön alueellinen soveltamisala unionin syrjäisimpien alueiden osalta määritellään erityisesti SEU 52 artiklalla ja SEUT 355 artiklan 1 alakohdalla niitä yhdessä tulkittaessa sekä SEUT 349 artiklan nojalla hyväksytyillä toimenpiteillä.

SEUT 349 artiklassa ei rajata myöskään neuvoston päätöksentekovaltaa mihinkään tiettyyn toimenpiteiden ryhmään. Sen lisäksi, että ilmaisu ”toimenpide” kattaa kaikentyyppiset toimet, joihin neuvosto voi ryhtyä, se, että SEUT 349 artiklassa käytetään ilmaisua ”erityisesti”, merkitsee näet sitä, ettei EUT-sopimuksen laatijoiden tarkoituksena ollut vahvistaa tyhjentävää luetteloa toimenpidetyypeistä, jotka kyseisen artiklan nojalla voidaan hyväksyä. Tässä yhteydessä rajoitus, joka koskee neuvostolla olevaa mahdollisuutta lykätä ajallisesti jonkin toimenpiteen soveltamista, olisi ristiriidassa SEUT 349 artiklalla tavoiteltujen päämäärien kanssa, koska ei ole mahdollista sulkea pois sitä, että unionin oikeuden säännöksen täysimääräisen soveltamisen ajallinen lykkääminen voi osoittautua toimenpiteeksi, jolla voidaan parhaiten ottaa huomioon jonkin syrjäisimpiin alueisiin kuuluvan alueen rakenteellinen, sosiaalinen ja taloudellinen tilanne.

(ks. 66, 69, 71, 72, 75, 76, 78, 81, 82 ja 84 kohta)